CELEX: C2004/228/40
Language: el
Date: 2004-09-11 00:00:00
Title: Υπόθεση C-244/04: Προσφυγή της Επιτροπής των Ευρωπαϊκών Κοινοτήτων κατά της Ομοσπονδιακής Δημοκρατίας της Γερμανίας που ασκήθηκε στις 8 Ιουνίου 2004

11.9.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 228/20
            
         Προσφυγή της Επιτροπής των Ευρωπαϊκών Κοινοτήτων κατά της Ομοσπονδιακής Δημοκρατίας της Γερμανίας που ασκήθηκε στις 8 Ιουνίου 2004
   (Υπόθεση C-244/04)
   (2004/C 228/40)
   Η Επιτροπή των Ευρωπαϊκών Κοινοτήτων, εκπροσωπούμενη από τους Gerald Braun και Enrico Traversa, μέλη της Νομικής Υπηρεσίας της, με τόπο επιδόσεων στο Λουξεμβούργο, άσκησε στις 8 Ιουνίου 2004 ενώπιον του Δικαστηρίου των Ευρωπαϊκών Κοινοτήτων προσφυγή κατά της Ομοσπονδιακής Δημοκρατίας της Γερμανίας.
   H προσφεύγουσα ζητεί από το Δικαστήριο:
   
               1.
            
            
               Να διαπιστώσει ότι η Ομοσπονδιακή Δημοκρατία της Γερμανίας παρέβη τις υποχρεώσεις που υπέχει από το άρθρο 49 ΕΚ, διότι επιβάλλει, με τη βασιζόμενη σε ορισμένες εγκυκλίους πρακτική της, ένα γενικό και δυσανάλογο περιορισμό στη δυνατότητα αποσπάσεως εργαζομένων υπηκόων τρίτων χωρών στο πλαίσιο παροχής υπηρεσιών.
            
         
               2.
            
            
               Να καταδικάσει την Ομοσπονδιακή Δημοκρατία της Γερμανίας στα δικαστικά έξοδα.
            
         Ισχυρισμοί και κύρια επιχειρήματα:
   Οι εργαζόμενοι που έχουν την ιθαγένεια τρίτης χώρας και πρόκειται να αποσπαστούν στη Γερμανία στο πλαίσιο παροχής υπηρεσιών χρειάζονται «θεώρηση εργασίας», η οποία χορηγείται μόνον εφόσον ο εργαζόμενος απασχολείται ήδη στην επιχείρηση που τον αποσπά από ενός τουλάχιστον έτους.
   Τόσο αυτή η γερμανική πρακτική, που βασίζεται σε διοικητικές οδηγίες του εσωτερικού δικαίου, σχετικά με την υποχρέωση κατοχής «θεωρήσεως εργασίας» όσο και η χορήγηση της θεωρήσεως αυτής στους «μόνιμους» εργαζόμενους και μόνο συνιστούν αδικαιολόγητο και δυσανάλογο περιορισμό της ελεύθερης παροχής υπηρεσιών.